**Hallintovaliokunnan mietintö 2/2016 hiippakuntavaltuuston (Helsingin hiippakunta) esityksestä 5/2016 kirkolliskokoukselle**

Asianumero DKIR/1432/01.01.01/2016

KK2016-00038

**Seurakuntapastorin virantäytön muutoksenhakukiellon kumoaminen**

Kirkolliskokous on täysistunnossaan 9.11.2016 lähettänyt hallintovaliokunnalle otsikossa mainitun asian.

**1. Esityksen pääasiallinen sisältö**

Kirkkolain 24 luvun 14 §:n 1 momentin 6 kohdan mukaan tuomiokapitulin päätöksestä, joka koskee kirkkolain 6 luvun 11 §:n 2 ja 3 momentissa sanottua viranhoitomääräyksen antamista seurakuntapastorin virkaan, ei saa hakea muutosta.

Muutoksenhakukiellon kumoamista esitetään hiippakuntavaltuustolle tehdyssä jäsenaloitteessa. Seurakuntapastorin virantäyttöä koskeva muutoksenhakuoikeus tulisi aloitteen mukaan saattaa yhdenvertaiselle tasolle muun henkilöstön kanssa. Asiaa perustellaan myös perustuslain 21 §:n periaatteella. Jokaisella tulisi olla oikeus saada oikeuksiaan ja velvollisuuksiaan koskeva päätös tuomioistuimen tai muun riippumattoman lainkäyttöelimen käsiteltäväksi.

Hiippakuntavaltuuston valmistelussa esitettiin, että aloite jätettäisiin raukeamaan. Aloitteen eteenpäinviemistä sellaisenaan ei pidetty mielekkäänä. Sen toteuttamisen katsottiin edellyttävän laajempaa seurakuntien papinvirkojen tarkastelua. Sellaista varten pidettiin tarkoituksenmukaisempana, että asiasta tehtäisiin erillinen aloite.

Äänestyksessä hiippakuntavaltuusto päätti 13.10.2016 äänin 12-7 lähettää aloitteen kirkolliskokoukselle.

**2. Hallintovaliokunnan kannanotot**

Seurakuntapastorin viran täyttömenettely poikkeaa seurakuntien muiden virkojen täytöstä. Seurakunnan muut virat kuin seurakuntapastorin virka julistetaan haettavaksi julkisella haulla (KL 6:10). Seurakuntapastorin viran täyttö liittyy kuitenkin sellaisella tavalla papiksi vihkimiseen, että viran normaali haettavaksi julistaminen ei ole mahdollista. Sen sijaan KL 6:11 nojalla tuomiokapituli antaa viranhoitomääräyksen seurakuntapastorin virkaan sopivalle papille.

Papiksi vihkimisestä päättävät piispa ja tuomiokapituli (KL5:1). Kenelläkään ei ole subjektiivista oikeutta saada pappisvihkimystä, vaan asiasta päättävät piispa ja tuomiokapituli harkinnan perusteella.

Papin virkaan voidaan antaa KL 6:14 mukaan viranhoitomääräys vain papille eli papiksi vihitylle henkilölle. Vain pappi voi toimittaa messun tai suorittaa kirkon pyhiä toimituksia. Pappisvihkimys on kaikkien papin virkojen kelpoisuusvaatimuksena. Muihin papin virkoihin kuin seurakuntapastorin virkoihin eli kappalaisen ja kirkkoherran virkoihin on lisäksi sellaisia kelpoisuusvaatimuksia, jotka voi suorittaa vain papiksi vihitty pappi. Näitä ovat pastoraalitutkinnon suorittaminen ja kirkkoherran virassa edellytettävä seurakuntatyön johtamisen tutkinto.

Seurakuntapastorin virantäyttö liittyy pappisvihkimykseen siten, että vihkimistä vailla olevat teologian maisterit eivät ole kelpoisia mihinkään papin virkaan. Kirkon perinteenä on ollut se, että pappisvihkimys voidaan antaa vain silloin, kun vihkimystä hakevalle voidaan samalla antaa viranhoitomääräys vähintään kuudeksi kuukaudeksi seurakunnan tai seurakuntayhtymän papin virkaan tai KJ 5:5:ssä sanottuun muuhun tehtävään. Papiksi vihittävällä pitää olla kutsu (vocatio) seurakunnalta tai seurakuntayhtymältä taikka KJ 5:5:ssä sanotulta muulta työnantajalta konkreettiseen palvelussuhteeseen.

Papiksi vihkiminen ja viranhoitomääräyksen antaminen on siten kytketty toisiinsa. Kun seurakuntapastorin virat voidaan täyttää haettavaksi julistamatta, vihkimistä hakevalle voidaan viran täyttöprosessin yhteydessä antaa pappisvihkimys ennen viranhoidon aloittamista. Virkamiesoikeudellinen perusperiaate on, että virkaa hakevan tulee täyttää kaikki viran kelpoisuusehdot hakuajan päättymiseen mennessä. Seurakuntapastorin virkaa koskeva KL 6:14 poikkeusmenettely viran täyttämisestä ilman hakumenettelyä turvaa sen, että seurakuntien palvelukseen voidaan vihkiä uusia pappeja.

Hiippakuntavaltuuston esityksen mukainen muutoksenhakuoikeus tekisi nykymenettelyn mahdottomaksi. Pappisvihkimystä ei voida antaa ehdollisena, jota valitusmahdollisuus viranhoitomääräyksen antamisesta käytännössä edellyttäisi. Lisäksi, kuten hiippakuntavaltuustolle tehdystä valmistelusta ilmenee, olisi epäselvää kenellä olisi muutoksenhakuoikeus tuomiokapitulin antamaan viranhoitomääräykseen, jos viranhoitomääräys annettaisiin nykyiseen tapaan ilmoittautumismenettelyn jälkeen ilman viran haettavaksi julistamista. Jos taas virka julistettaisiin haettavaksi samalla tavalla kuin seurakunnan muut virat, vihkimättömät teologian maisterit eivät olisi lainkaan kelpoisia hakemaan virkaa.

Seurakuntapastorin virkojen täyttömenettely on hallintovaliokunnan mielestä nykymuodossaan tarkoituksenmukainen. Se on poikkeus normaalista mahdollisuudesta hakea muutosta virkavalintaan, mutta sitä tarvitaan, koska papiksi vihkiminen on kirkon perinteessä kiinteässä yhteydessä seurakuntapastorin viran täyttöön. Vaikka muutoksenhakumahdollisuutta voitaisiin pitää muun muassa perustuslain 21 §:n periaatteen pohjalta tavoiteltavana, muutoksen tekeminen hiippakuntavaltuuston esityksen mukaisesti edellyttäisi samalla laajaa valmistelua pappisvihkimystä koskevan käytännön muuttamiseksi. Selvitettävä olisi muun muassa se, miten papiksi vihkimisen yhteys viranhoitomääräyksen antamiseen poistettaisiin ja korvattaisiin toisenlaisella menettelyllä. Hallintovaliokunta ei pidä sellaisen selvitystyön käynnistämistä tarkoituksenmukaisena. Kirkon tulevaisuuskomitean mietinnön ideoiden jatkotyöstäminen saattaa myöhemmin muussa yhteydessä perustella myös tämän asian selvittämistä.

Hallintovaliokunta toteaa lisäksi, että seurakuntapastorinkin virkoja julistetaan nykyään epävirallisesti haettavaksi ja muutenkin valintaprosessissa voidaan käytännössä paljolti noudattaa normaalia virantäyttömenettelyä. Seurakunta voi julkisesti ilmoittaa seurakuntapastorin viran auki tulemisesta ja kehottaa virasta kiinnostuneita ilmoittautumaan tuomiokapituliin. Virkaan voivat ilmoittautua niin papit kuin teologian maisterit, jotka eivät vielä ole saaneet pappisvihkimystä. Seurakunta antaa tuomiokapitulille lausunnon viran erityisistä tarpeista sekä virkaan ilmoittautuneista (KL 6:11). Tuomiokapituli antaa viranhoitomääräyksen lähinnä saamansa lausunnon perusteella. Tuomiokapituli voi myös perustella päätöksensä siitä, kuka katsotaan soveliaimmaksi saamaan viranhoitomääräyksen.

**3. Hallintovaliokunnan esitys**

Edellä olevilla perusteilla hallintovaliokunta esittää, että kirkolliskokous jättää hiippakuntavaltuuston esityksen raukeamaan.

Turussa 10.11.2016

Hallintovaliokunnan puolesta

 Tapio Luoma Timo von Boehm

 puheenjohtaja sihteeri

Asian käsittelyyn ovat ottaneet osaa puheenjohtaja Luoma sekä jäsenet Antturi, M. Jalava, Karttunen, Leppänen, Myllylä, Määttänen, Palmunen, Peura, Reinikainen (osittain), Ruusukallio, Salli, Tanska, Taskila, Väistö, Åstrand.